b'\n_START_ARTICLE_\nJohannes Gelert\n_START_PARAGRAPH_\nJohannes Sophus Gelert (10. december 1852 i Nyb\xc3\xb8l, Sundeved \xe2\x80\x93 4. november 1923 i New York) var en dansk-amerikansk billedhugger, bror til Otto Gelert._NEWLINE_Hans for\xc3\xa6ldre var juvelerer i Rio de Janeiro, senere m\xc3\xb8ller og teglv\xc3\xa6rksejer i Nyb\xc3\xb8l Ludvig Christian Frederik Gelert og Constance Andrea Frederikke Petersen. Efter sin skolegang i Nyb\xc3\xb8l og p\xc3\xa5 den l\xc3\xa6rde skole i Flensborg var han i 2 \xc3\xa5r elev hos billedsk\xc3\xa6rer C.A. Berg i K\xc3\xb8benhavn. 1870 kom han p\xc3\xa5 Det Kongelige Danske Kunstakademi, hvor han fik 1875 fik afgangseksamen som modellerer og billedhugger._NEWLINE_Kort efter sin afgang udstillede han p\xc3\xa5 Charlottenborg en b\xc3\xb8rnegruppe og en statue af den norskf\xc3\xb8dte s\xc3\xb8helt, Ivar Huitfeldt. 1879 udstillede han p\xc3\xa5 Charlottenborg For\xc3\xa5rsudstilling en gruppe af Thor, der tager tyrens hoved som madding for Midg\xc3\xa5rdsormen._NEWLINE_1882 tog han med st\xc3\xb8tte af Det anckerske Legat p\xc3\xa5 studierejse til Berlin, Paris og Italien. 1887 emigrerede han til Chicago, USA. Efterh\xc3\xa5nden fik han s\xc3\xa5 mange bestillinger at han kunne bygge sit eget ateli\xc3\xa9r og 1892 blev han amerikansk statsborger. 1898 flyttede han til New York. I parken Lincoln Park, Chicago st\xc3\xa5r hans statue af H.C. Andersen, bestilt af danske imigranter._NEWLINE_Johannes Gelert fik i USA stor anseelse, l\xc3\xb8ste mange store opgaver og modtog flere udm\xc3\xa6rkelser. Et af hans mest ber\xc3\xb8mte arbejder er The Struggle for Work (Kampen for arbejdet, som forestiller fattige m\xc3\xa6nd og kvinder, der samles udenfor en rig arbejdsgivers hus for at bede om arbejde. Han er ogs\xc3\xa5 kendt for en statuer\xc3\xa6kke p\xc3\xa5 Haymarket Square i Chacago af de politibetjente, der ved en opstand var blevet dr\xc3\xa6bt af yderligg\xc3\xa5ende anarkister. Nogle af hans sidste arbejder var en statuer\xc3\xa6kke i Brooklyn Institute of Arts and Sciences og relieffet Danmark i New Yorks toldkammer._NEWLINE_I sine sidste leve\xc3\xa5r blev han fattig, svagtseende og invalid og den 4. november 1923 d\xc3\xb8de han ensom i Brooklyn, New york, 71 \xc3\xa5r gammel. Han er begravet p\xc3\xa5 de fattiges og ukendtes kirkeg\xc3\xa5rd "Potter\'s Field" i New York. P\xc3\xa5 kunstmuseerne i Aarhus og Aalborg findes der arbejder af Johannes Gelert._NEWLINE_Den 28. oktober 1896 giftede han sig i Chicago med Betzy Georgine Diabeth Sundberg, f\xc3\xb8dt 7. juni 1870 i K\xc3\xb8benhavn, datter af pladsforvalter Gustav Ludvig Sundberg og Emilie Augusta Maglund. Efter f\xc3\xa5 \xc3\xa5rs \xc3\xa6gteskab blev de skilt.'